Patrick Vieira
Patrick Paul Vieira (sündinud 23. juunil 1976 Dakaris) on Prantsusmaa jalgpallitreener ja Prantsusmaa jalgpallikoondise endine poolkaitsja. Vieira sündis Senegali pealinnas. Tema isa oli sealt pärit, aga ema oli Roheneemesaartelt. Vieira on ema neiupõlvenimi ja see on portugali päritolu. Vanemad lahutasid, kui Patrick oli väga väike, ja ta ei näinud oma isa enam iialgi. Kui ta oli kaheksa-aastane, kolis ema temaga Prantsusmaale. Patrick ei läinud Senegali tagasi enne 2003. aastat. Tema vanaisa oli teeninud Prantsusmaa sõjaväes ja sellepärast oli Patrickul õigus Prantsusmaa kodakondsusele. Kuus hooaega järjest, 1999–2004, valiti ta Premier League'i hooaja sümboolsesse koondisse. Sealjuures 2002 valiti ta Premier League'i aasta mängijaks. Tema klubikarjääri viimaseks klubiks jäi Manchester City. 14. juulil 2011 teatas ta, et loobub spordist. Ta võttis vastu City noortetreeneri koha ja tema ametinimetuseks sai jalgpalli arendusdirektor. Aastatel 2016–2018 oli ta Major League Socceri klubi New York City FC ja 2018–2020 Prantsusmaa kõrgliiga klubi Nice'i peatreener. 2021. aasta juulis määrati Vieira Inglismaa kõrgliiga klubi Crystal Palace'i peatreeneriks. Ta vallandati sealt 2023. aasta märtsis pärast seda, kui Crystal Palace oli olnud võiduta viimases 12 mängus järjest ning ei olnud viimases kolmes mängus teinud väravale mitte ühtegi lööki. 2023. aasta juulist on Vieira Prantsusmaa kõrgliigaklubi Strasbourgi peatreener.